ไทยดำเนินบทบาทประธานอาเซียน เดินทางเยือนอินโดนีเซีย  เร่งหารือประเทศสมาชิก หวังสรุปผลความตกลงภายในสิ้นปี 2562
อธิบดีกรมเจรจาการค้าระหว่างประเทศ ระบุ ไทยดำเนินบทบาทประธานอาเซียน เดินทางเยือนอินโดนีเซีย ร่วมการประชุมคณะกรรมการเจรจาอาร์เซ็ป ครั้งที่ 25 ขับเคลื่อนการเจรจา เร่งหารือประเทศสมาชิก หวังสรุปผลความตกลงภายในสิ้นปี 2562นางอรมน ทรัพย์ทวีธรรม อธิบดีกรมเจรจาการค้าระหว่างประเทศ เปิดเผยว่า ไทยในฐานะประธานอาเซียนได้ตั้งเป้าหมายให้การสรุปผลการเจรจาจัดทำความตกลงหุ้นส่วนทางเศรษฐกิจระดับภูมิภาค (อาร์เซ็ป) เป็นประเด็นสำคัญที่ต้องสำเร็จในปีนี้โดยไทยจะแสดงบทบาทนำในอาเซียนเพื่อขับเคลื่อนการเจรจา และจะร่วมมือกับสมาชิกอีก 15 ประเทศ เร่งดำเนินงานตามแผนการทำงาน โดยวันที่ 19-28 กุมภาพันธ์นี้ จะมีการประชุมคณะกรรมการเจรจาอาร์เซ็ป ครั้งที่ 25 ที่เมืองบาหลี สาธารณรัฐอินโดนีเซีย ซึ่งเป็นการหารือต่อเนื่องจากการประชุมครั้งที่ 24 เพื่อเร่งหาข้อสรุป 13 บทที่เหลือ เช่น การค้าสินค้า การค้าบริการ การลงทุน กฎว่าด้วยถิ่นกำเนิดสินค้า การเยียวยาทางการค้า การเคลื่อนย้ายบุคคลธรรมดา ทรัพย์สินทางปัญญา พาณิชย์อิเล็กทรอนิกส์ การแข่งขันและบทกฎหมาย เป็นต้น โดยข้อบทที่สรุปได้แล้วมี 7 บท ได้แก่ บทเกี่ยวกับมาตรการสุขอนามัยพืชและสัตว์ กฎระเบียบทางเทคนิค สถาบันพิธีการศุลกากรและการอำนวยความสะดวกทางการค้า การจัดซื้อจัดจ้างโดยรัฐ ความร่วมมือทางเศรษฐกิจและวิชาการ และวิสาหกิจขนาดกลางและขนาดย่อม อย่างไรก็ตามในเดือนมีนาคมนี้จะรายงานให้รัฐมนตรีอาร์เซ็ปทราบในการประชุมรัฐมนตรีอาร์เซ็ป สมัยพิเศษ ซี่งจะมีขึ้นที่เมืองเสียมราฐ ราชอาณาจักรกัมพูชา เพื่อให้รัฐมนตรีอาร์เซ็ปพิจารณามอบแนวทางให้คณะเจรจาต่อไปสำหรับ วาระที่ไทยในฐานะดำรงตำแหน่งประธานอาเซียน มีประเด็นเศรษฐกิจที่เสนอให้สมาชิกอาเซียนร่วมกันขับเคลื่อนให้เกิดผลสำเร็จในปีนี้ ซึ่งครอบคลุม 3 ด้าน ได้แก่ การก้าวไปข้างหน้าสู่อนาคต  การส่งเสริมความเชื่อมโยงและการสร้างความยั่งยืนในทุกมิติ โดยประเด็นการเร่งขับเคลื่อนการเจรจาอาร์เซ็ปให้บรรลุข้อตกลงได้ทั้งหมดภายในปีนี้เป็นหนึ่งในประเด็นสำคัญที่ถูกบรรจุอยู่ในด้านการส่งเสริมความเชื่อมโยงทั้งภายในและกับภายนอกภูมิภาคอาเซียน